Mansur Toshmatov
Mansur Gʻaniyevich Toshmatov (1954-yil 14-sentyabr, Toshkent) – estrada xonandasi, Oʻzbekiston xalq artisti (1995). O‘zbekiston SSRda xizmat ko‘rsatgan artist (1986). „Oltin Orfey“ festivalida 3-oʻrin sohibi (Bolgariya, 1978). Botir Zokirov nomidagi estrada simfonik orkestrining badiiy rahbari. Musiqa sanʼatining atoqli arbobi, Oʻzbekiston SSR xalq artisti Gʻanijon Toshmatovning oʻgʻli. Toshkent teatr va rassomlik sanʼati institutini tugatgan (1979). „Navo“ (1976—1979), „Sado“ (1979—1981) ansamllari, Jizzax (1982—1984) va Oʻzbek davlat filarmoniya (J 9868 8)si, Oʻzbekiston Respublikasi Qurolli kuchlari ashula va raqs ansambli (1991 —1999)da yakkaxon xonanda, „Oʻzbekteatr“ birlashmasida „Fayz“ qoʻshiq teatri (1988—1991), B. Zokirov nomidagi estrada simfonik orkestri (2003-yildan) badiiy rahbari. Repertuaridan chet el estrada yulduzlari – F. Sinatra, T. Jons, S. Uander E. Jero, Oʻzbekiston (E.Solihovning „Umid“, Y. Shiryayevning „Oq qayinlar“, I.Akbarovning „Qaydasan“, „Raʼno“ va boshqalar) va boshqa kompozitorlar asarlari, shuningdek, musiqasini oʻzi bastalagan qoʻshiqlari („Oʻynading“, U.Abduazimova sheʼri; „Shirin xayol kelarmi“, Sh. Rashidov) oʻrin olgan. Mansur Toshmatov keng diapazonli, jozibali ovoz sohibi. Ijrolari gramplastinkaga („Mansur Toshmatov kuylaydi“, 1978) va kompakt disk („Your favorite songs“, 2000) yozilgan. „Oʻzbektelefilm“ studiyasida Toshmatov ijodiga bagʻishlangan 2 film ishlangan (1984, 1988).